Debattørens Lars Hedegaards formodede attentatmand har været omgivet af megen furore. Eller hans navn har, i hvert fald.

Manden har nemlig været beskyttet af navneforbud og har så i flere år været nævnt ved sine initialer, BH.

Dog har flere alligevel valgt at overtræde navneforbuddet – blandt andre offeret Lars Hedegaard selv, der i sin bog Attentat, har valgt at nævne BH’s fulde navn.

Forsøgt ophævet

Navneforbuddet har tidligere været forsøgt ophævet, men uden held.

Blandt andet har en dommer ved Retten på Frederiksberg fastslået, det netop skulle opretholdes på grund af ‘unødig krænkelse’.

22. november dukkede BS’s fulde navn så op på det amerikanske udenrigsministeriums hjemmeside under efterlyste terrorister.

På den baggrund indbragte Radio 24Syv navneforbuddet for retten med anmodning om at få det ophævet.

Den anmodning har anklagemyndigheden støttet ved retsmødet i Retten på Frederiksberg mandag 28. november 2016, hvor der blev afsagt en kendelse, som ophæver det navneforbud, der siden 2014 har været nedlagt i sagen. Kendelsen blev af forsvarsadvokaten kæret til Østre Landsret med opsættende virkning.

Østre Landsret har så 14. december 2016 afsagt kendelse om, at byrettens ophævelse af navneforbuddet stadfæstes, hvorfor dette navneforbud nu er ophævet.

Derfor vælger Københavns Politi nu at efterlyse den formodede attentatmand, Basil Hassan, internationalt. Med navn og billede.

Formodentlig i udlandet

Jens Møller Jensen, politiinspektør ved Københavns Politi, er dog ikke sikker på, at en ophævelse af navneforbuddet vil øge chancerne for at fange Basil Hassan betragteligt.

– Der er noget, der tyder på, han er i udlandet. Han er jo tidligere anholdt i udlandet (Tyrkiet. red.) og der er ingen indikationer på, at han skulle være vendt tilbage til Danmark, siger Jens Møller Jensen, til Newsbreak.dk.

Lars Hedegaards bog ‘Attentat’ tager udgangspunkt i attentatforsøget mod ham 5. februar 2013 klokken 11.21 på Hedegaards daværende bopæl Pelargoniavej på Frederiksberg.

Her skød en mand, forklædt som postbud, Lars Hedegaard.

Overtrådt flere gange

Lars Hedegaard er tiltalt for én overtrædelse af navneforbuddet og sigtet for yderligere to. Også forlaget People’s Press og præsten Kathrine Lilleør er sigtet.

Basil Hassan blev 7. november 2014 ved et retsmøde afholdt for dobbelt lukkede døre fængslet in absentia ved retten på Frederiksberg og blev herefter internationalt efterlyst.

Det formodes, at Basil Hassan har sluttet sig til Islamisk Stat.

Siden drabsforsøget i februar 2013 har Lars Hedegaard været under PET’s beskyttelse.